Tizenhárom új dokkolóval támad a Bubi
Főleg a fonódó villamos mentén lakó bringások örülhetnek, egy csomó új állomás kerül ide. A Bubi közben kétéves lett, de nem áll le a fejlesztése.
Kétéves lett a MOL Bubi budapesti bérbringarendszer, ezt a Csodák Palotájában ünnepelte a főváros, a BKK és az évi 120 millió forinttal beszálló olajcég. A BKK közleménye idézi Szeneczey Balázs főpolgármester-helyettest, aki szerint nem lehet kerékpárellenességgel vádolni a fővárost, hisz épp döntöttek egy nyolcmilliárdos kerékpáros infrastruktúrafejlesztésről.

Dabóczi Kálmán BKK-vezérigazgató szerint jó dolog a Bubi, jól lehet kombinálni más eszközökkel, biztonságos és valóban bővíteni fogják. Statisztikákat is közöltek: ezek szerint két év alatt több mint 55 ezren regisztráltak a rendszerben, de ennél több használó lehet, mivel egy ember négy bicajt is kibérelhet. Eddig 1,4 milliónál is többször béreltek kerékpárt, 2 milliónál is több kilométert tettek meg velük. Átlagosan negyed óráig használnak egy biciklit a bérlők. Ezek a legnépszerűbb dokkolók:

-   Kálvin tér,
-   Fővám tér,
-   Erzsébet tér,
-   Szent Gellért tér,
-   Margitsziget,
-   Városháza Park,
-   Jászai Mari tér.

Az átadás után még 22 újabb állomást is átadtak és ez még nem a vége. Nyáron üzembe helyezték a 99. állomást a Széll Kálmán téren, szeptember végéig pedig 13 új dokkolót avatnak, valamint 120 új biciklit vonnak be, zömmel a fonódó villamos mentén. Így ősszel már 112 állomás és 1270 kerékpár lesz a rendszerben. Az új dokkolók:

-   Csalogány utca–Medve utca (II. kerület),
-   Kolosy tér (III. kerület),
-   Bécsi út–Óbudai Egyetem (III. kerület),
-   Zsigmond tér (II. kerület),
-   Lajos utca–Nagyszombat utca (III. kerület),
-   Szépvölgyi út H (III. kerület),
-   Szent Margit Kórház (III. kerület),
-   Kiscelli utca–Zápor utca (III kerület),
-   Városmajor–Nyúl utca (XII. kerület),
-   Szilágyi Erzsébet fasor–Fogaskerekű vasút (XII. kerület),
-   Szent János Kórház (XII. kerület),
-   Csörsz utca–MOM Kulturális Központ (XII. kerület),
-   MOM Park (XII. kerület).

És ez még mindig nem a vége, jövőre a XIII. kerület Róbert Károly körút környéki részén, a Margit-szigeten és a III. kerületben a Flórián tér környékén várhatóak új állomások. A BKK cégekkel is tárgyal arról, hogy az ő beszállásukkal magántőkéből is bővülhessen a rendszer.
bkk